google/wiki40b huggingface dataset:
Gran Canaria

Maantiede

Gran Canaria jakautuu selvästi vehreämpään pohjoisosaan ja kuivaan eteläosaan. Pohjoisessa menestyvät muun muassa sitrushedelmät, banaanit ja viiniköynnökset. Lisäksi vehreissä laaksoissa pärjäävät kastanja-, laakeri-, eukalyptus- ja mantelipuut. Etelässä sitä vastoin on aavikkomainen dyynialue, hiekkarantoja, jyrkkiä mereen päättyviä kalliorinteitä, karun ja kuivan maan pensaskasvillisuutta ja palmulaaksoja.
Nelisen kertaa vuodessa tuuli kääntyy puhaltamaan Afrikasta. Silloin on hyvin lämmintä eikä 45 celsiusasteen lämpötilakaan ole mahdottomuus. Sirocco-tuuli kuljettaa Saharasta hienonhienoa hiekkaa pilvinä saarten ylle. Kanarialaiset käyttävät ilmiöstä nimeä calima.

Matkailu

Gran Canaria on suosittu matkailukohde, jossa käy vuosittain 2,2 miljoonaa matkailijaa. Valtaosa matkailijoista vierailee saaren eteläosassa, jossa sijaitsevat muun muassa Playa del Inglésin ja Puerto Ricon matkailukohteet. Saaren eteläosassa vähäsateisuus, pilvettömyys ja esteettömästi etelästä paistava aurinko tekevät kohteesta aurinkoisen. Eteläosassa sijaitsevat myös suuremmat hiekkarannat ja Maspalomasin hiekkadyynit. 
Saaren pääkaupungissa on Las Canterasin hiekkaranta, ostoskatuja ja -keskuksia. Pääkaupungissa paljon kulttuurimahdollisuuksia ja siellä järjestetään vuosittain karnevaali (esp. Carnaval de Las Palmas de Gran Canaria) ja oopperajuhlat (esp. Festival de Ópera de Las Palmas de Gran Canaria).

Liikenne

Gran Canarian lentoasema on yksi Espanjan vilkkaimmista lentoasemista ja Gran Canarian ainoa lentoasema. Saaren suurin satama La Luz sijaitsee pääkaupungissa Las Palmas de Gran Canariassa, mistä lähtee rahti- ja matkustajalaivoja. Matkustajalaivoja lähtee myös Agaeten kunnassa sijaitsevasta Las Nievesin satamasta. Gran Canarian linja-autoverkosto on laaja. Julkisen liikenteen linja-autoja operoivat GLOBAL ja Guaguas Municipales. Gran Canarialla on laaja ja hyväkuntoinen tieverkosto, johon kuuluvat GC1-, GC2-, GC4-, GC5- ja GC31-moottoritiet.

Urheilu

Gran Canarialta on kotoisin jalkapalloseura Unión Deportiva Las Palmas, joka on pelannut yli 30 kautta Espanjan korkeimmalla sarjatasolla Primera Divisiónissa. Se on teneriffalaisen Club Deportivo Tenerifen ohella toinen Kanariansaarten suurseuroista. Parhaimmillaan toiseksi korkeimmalla sarjatasolla Segunda Divisiónissa ovat pelanneet Universidad de Las Palmas de Gran Canaria Club de Fútbol ja Unión Deportiva Vecindario.
Koripallon ACB-liigassa saarta edustaa Club Baloncesto Gran Canaria.

Ostokset

Gran Canarialla on paljon erilaisia kauppakeskuksia ja tavarataloja. Esimerkiksi Playa del Inglesissä ja sen lähialueilla on runsaasti pieniä ostoskeskuksia, jotka palvelevat pääasiassa turisteja. Saaren pääkaupungissa kuitenkin kauppakeskukset ja tavaratalot ovat suurelti paikallisia varten.
Dubuquen roomalaiskatolinen arkkihiippakunta

Dubuquen roomalaiskatolinen arkkihiippakunta (engl. Roman Catholic Archdiocese of Dubuque, lat. Archidioecesis Dubuquensis) on roomalaiskatolinen arkkihiippakunta Koillis-Iowassa Yhdysvalloissa. Se perustettiin 15. kesäkuuta 1893 ja siihen kuuluvat Davenportin, Des Moinesin ja Sioux Cityn hiippakunnat.
Liittovaltio

Luettelo

Pääartikkeli: Luettelo liittovaltioista
Sextus Pompeius

Sextus Pompeius Magnus Pius (noin 67 eaa. – 35 eaa.) oli roomalainen sotapäällikkö ja poliitikko. Hän oli Gnaeus Pompeius Magnuksen ja hänen kolmannen vaimonsa Mucia Tertian nuorin lapsi. Hänen vanhempi veljensä oli Gnaeus Pompeius Nuorempi.
Kansalaissodan syttyessä vuonna 49 eaa. Sextus jäi Roomaan pitämään huolta äitipuolestaan Cornelia Metellasta. Pompeius Vanhemman kärsittyä tappion Farsaloksen taistelussa, Sextus ja Cornelia tapasivat hänet Lesboksella, josta he jatkoivat matkaansa Egyptiin. Pompeius vanhemman murhan jälkeen Cornelia palasi Roomaan, mutta Sextus jatkoi vastarintaa Julius Caesaria vastaan. Kärsittyään tappion African provinssissa, veljekset pakenivat Espanjaan. Hävittyään Mundan taistelun ja Gnaeuksen kuoltua Sextus pakeni Sisiliaan.
Caesarin kuolemaan 44 eaa. mennessä Sextus oli jo linnoittanut Sisilian. Marcus Antoniuksen, Lepiduksen ja Octavinuksen muodostettua toisen triumviraatin ja heidän kukistettuaan Cassiuksen ja Brutuksen johtaman liittouman, suuntautui triumviraatin huomio vuonna 42 eaa. kohti Sextusta. Sextus onnistui puolustamaan saarta useita rajuja hyökkäyksiä vastaan vahvan laivastonsa ja taitavien joukkojensa ansiosta. Vuonna 39 eaa. Sextus ja triumviraatti solmivat välirauhan, joka johtui persialaisten Roomaa vastaan kohdistamasta uhasta. Välirauha päättyi, kun Octavianus yritti rantautua Sisiliaan, mutta hävisi molemmat Messinan meritaistelut vuosina 37 eaa. ja 36 eaa. Octavianuksen saatua puolelleen taitavan kenraalin, Marcus Vipsanius Agrippan, hän murskasi Sextuksen laivaston Naulochuksen meritaistelussa ja valtasi Sisilian. Sextus joutui pakenemaan jälleen.
Tällä kertaa pakomatka suuntautui Vähään-Aasiaan, missä hän jäikin kiinni Miletoksessa 35 eaa. Hänet teloitettiin välittömästi Marcus Tituksen käskystä, ilman oikeudenkäyntiä, mikä oli sinänsä laitonta, sillä Sextus oli yhä Rooman kansalainen.
Eino Pitkänen

Eino Pitkänen (9. tammikuuta 1904 Kuopion maalaiskunta – 11. elokuuta 1955 Helsinki) oli suomalainen arkkitehti. Hänen isänsä oli Kuopiossa rakennusmestarina toiminut Antti Pitkänen, jonka suunnittelemia rakennuksia on säilynyt Kuopion seudulla. Eino Pitkänen kirjoitti ylioppilaaksi Kuopion lyseosta vuonna 1923 ja aloitti syksyllä arkkitehtuurin opinnot Teknillisessä korkeakoulussa. Opiskeluaikaisia töitä ja Pitkäsen ensimmäisiä suurempia töitä on hänen vuonna 1929 suunnittelemansa Carlsonin tavaratalo Kuopiossa. Pitkänen valmistui diplomiarkkitehdiksi huhtikuussa 1931. 1930-luku oli rakentamisessa hiljaista aikaa, mikä lienee ollut syy siihen, että Pitkänen opiskeli myös opettajaksi Rauman seminaarissa. Hän valmistui opettajaksi toukokuussa 1932 ja valittiin jo samana kesänä Kajaanin seminaariin piirustuksen, veiston ja kaunokirjallisuuden opettajaksi.
Opettajan työn ohella Eino Pitkänen osallistui suunnittelukilpailuihin, josta mainittakoon Iisalmen kirkon suunnittelukilpailu, jonka Pitkänen voitti. Samoihin aikoihin hän alkoi suunnitella ensimmäisiä rakennuksiaan Kajaanin kaupungille. 1930-luvun puolesta välistä, siihen asti kunnes hän perusti oman arkkitehtuuritoimiston vuonna 1940, Pitkänen työskenteli Kajaanin Puutavara Osakeyhtiössä suunnittelijana. Ensimmäisiä töitä lukuun ottamatta Pitkäsen töissä näkyy selvästi funktionalismin vaikutus. Eino Pitkäsen päätyö on hänen suuri vaikutuksensa Kajaanin kaupunkikuvan muuttumiseen vanhasta puutalokaupungista nykyaikaiseksi kivikaupungiksi.

Työt Kajaanissa

Pitkänen vietti työuransa tärkeimmät vuodet Kajaanissa. Hänen päätyönsä on se, että Kajaanin puutalokaupungista tuli nykyaikainen, moderni kivitalokaupunki. Pitkänen sai suunnitell Kajaanissa monia rakennuksia, koska suunnittelijoiden kesken ei juuri ollut kilpailua. Pitkänen suunnitteli Kajaaniin asuin-, liike- ja teollisuusrakennuksia. Myös julkiset rakennukset ovat edustettuina.
Aurinkorannikon matkaopaskoulu

Aurinkorannikon Matkaopaskoulu on Espanjan Aurinkorannikolla toimiva yksityinen oppilaitos, joka valmistaa ulkomaan matkaoppaita Suomessa toimivien valmismatkanjärjestäjien Apollomatkat, Aurinkomatkat, Matka-Vekka, Tjäreborg ja TUI palvelukseen ulkomaan lomakohteisiin.
Oppilaitos on rekisteröity Espanjaan. Toiminimi Espanjan yritysrekisterissä on Aurinkorannikon Matkaopaskoulu, Y-tunnus ESY4166727-S. Koulutusta valvova viranomainen on Málagan maakuntahallinto, käytännössä Fuengirolan kaupunki.   
Oppilaitoksen vastaava Operation Manager on Mikka Aitto-Oja, puhelin +34 616 349 943, mikka.aitto-oja@matkaopaskoulu.fi   
Matkaopaskoulun kaikki kouluttajat ovat toimineet matkaoppaan ammatissa valmismatkanjärjestäjillä. 
Matkaopaskoulu toimii aidossa ulkomaan lomakohteessa, jotta opiskelijat voidaan opettaa ammattiin käytännössä; opiskelijat tuottavat elämyksiä ja kokemuksia, eli he vetävät retkiä Aurinkorannikolla lomaileville ja asuville suomalaisille. Lisäksi opiskelijat tapaavat lomalaisia hotellipalveluilla ja aina autetaan vieraita mahdollisissa lomalla esiin tulevissa pulmissa.  
Opetus tapahtuu suomen kielellä. Opiskelijat saavat ulkomaan matkaoppaan, aktiviteettioppaan sekä lasten oppaan koulutuksen. Koulutus kestää kaksi kuukautta ja oppilaitoksesta valmistuvat nimetään ulkomaan matkaoppaaksi. Matkaopaskouluja järjestetään syksyisin ja keväisin. Koulu on ollut toiminnassa vuodesta 2015. Oppilaitos sijaitsee Fuengirolan kaupungissa, Los Bolichen kaupunginosassa osoitteessa Calle Antonio Machado 25.
Oppilaitos ja ulkomaan matkaoppaan koulutus esillä laajemmin nettisivuilla www.matkaopaskoulu.fi
Sepoy

Sepoy oli nimitys, jota käytettiin yleensä intialaisesta sotilaasta erityisesti aikana, jolloin Intia oli Britannian siirtomaa. Nimitys on jäänyt osittaiseen käyttöön Intian, Nepalin, Pakistanin ja Bangladeshin armeijoihin, joissa sillä tarkoitetaan sotamiehen arvoa.
Sana sepoy juontuu persiankielisestä sanasta sipāh, joka tarkoittaa jalkaväen sotilasta. Osmanien valtakunnassa sanaa sipahi käytettiin ratsuväen sotilaasta. ja aikaa myöten se tuli tarkoittamaan turkkilaisille suurin piirtein samaa kuin ritari eurooppalaisille. Brittien tavallisimmassa käytössä sepoy merkitsi jalkaväen sotilasta, kun ratsuväen sotilaasta käytettiin nimitystä sowar.
Sanaa sepoy käytti ensiksi Englannin Itä-Intian kauppakomppania 1700-luvulla, jolloin se oli yksi useista nimitystä, joilla kuvattiin eri luokkiin kuuluvia Intian alkuperäiskansojen sotilaita. Muita samanlaisia olivat esimerkiksi peon, gentoo, mestee ja topasse. Alun perin sepoylla tarkoitettiin univormutonta ja kouluttamatonta hindu- tai muslimisotilasta. Lähes 96 prosenttia brittiläisen Itä-Intian kauppakomppanian 300 000 miehen vahvuisen armeijan sotilaista kuului alkuperäiskansoihin. Myöhemmin sepoysta tuli yleisnimitys, jota siirtomaaisännät käyttivät kaikista alkuperäiskansoihin kuuluneista sotilaista, jotka palvelivat eurooppalaisten valtojen joukoissa Intiassa. 
Intialaiset sotilaat kapinoivat brittihallintoa vastaan 1857–1858. Tämä konflikti tunnetaan nimellä sepoykapina.
Ärjä

Hakkuut 2016

Tammikuussa 2016 metsäyhtiö UPM aloitti saarella metsien hakkuut. Saari kuuluu Natura 2000 -alueisiin ja muun muassa Suomen luonnonsuojeluliitto vaati hakkuiden lopettamista luonnonsuojelulakiin vedoten. UPM:n mukaan Kajaanin ELY-keskuksen hyväksymät 120 hehtaarin aluetta koskevat hakkuut olivat osa saaren hoito- ja käyttösuunnitelmaa. Hakkuiden pelättiin uhkaavan alueen retkeily- että ympäristöarvoja.
8. helmikuuta 2016 Greenpeacen aktivistit estivät hakkuita asettumalla hakkuukoneiden tielle. Seuraavana päivänä UPM ilmoitti hakkuiden lopettamisesta, mutta kritisoi vahvasti luonnonsuojelijoiden toimintaa alueella.

Ärjän laivanhylky

Ärjän Säipässä on 1900-alun hiekkajaalan hylky, johon on myöhemmin rakennettu venelaituri. Hiekkajaaloilla kuljetettiin aikoinaan Ärjästä hiekkaa Kajaanin Auralaan, jossa Kajaani Oy valmisti omastamassaan tiilitehtaassa tiiliä.
K-Citymarket

Historiaa

Ensimmäinen Citymarket avattiin Lahden Paavolaan vuonna 1971. Nimi Citymarket saatiin tamperelaiselta City-Otra-tavaratalolta, joka oli osin Keskon omistama. City-Otrasta otettiin mallia myös Citymarketin käyttötavaravalikoimalle. Konseptina oli muualta Euroopasta otettu ”makaava tavaratalo”, jossa kaikki oli yhdessä kerroksessa. Kahden operaattorin malli, jossa Kesko huolehtii valtakunnallisesti käyttötavaroista ja yksityinen kauppias ruokaosastosta, oli Keskon itse kehittämä.
Tavarataloja rakennettiin 1970-luvulla yhteensä seitsemän (aakkosjärjestyksessä Helsinki, Kotka (aluksi Karhula), Lahti, Oulu, Pori, Turku ja Vaasa), 1980-luvulla yhteensä yhdeksän (mm. Hämeenlinna, Joensuu, Jyväskylä, Kouvola, Rovaniemi, Tampere) ja 1990-luvulla peräti viisitoista. 2010-luvun lopulla Citymarketeja on yli 80, monissa keskisuurissakin kaupungeissa useampia.

Huipputuloisia kauppiaita

Vuonna 1982 Turun Kupittaan Citymarket nousi liikevaihdoltaan Suomen suurimmaksi päivittäistavaramyymäläksi ohi Stockmannin Helsingin keskustan tavaratalon. Kupittaan kauppias Hannu Aaltonen on vuosikymmenien mittaan ansainnut kymmeniä miljoonia euroja ja on yksi Keskon suurimmista osakkeenomistajista. Monet muutkin Citymarket-kauppiaat ovat perinteisesti olleet omien kotikuntiensa suurimpien veronmaksajien joukossa. Marko ja Minna Strandista tuli vuonna 2017 ensimmäiset kauppiaat, jotka vastaavat kahden Citymarketin, Tampereen Lielahden ja Ylöjärven ruokaosastoista.

1990-luku

Keskon ostettua Tukon ja sen Anttila-tavaratalot 1990-luvun keskivaiheilla Kesko ohitti S-ryhmän (Citysokos ja Prisma) Suomen suurimpana tavarataloyrityksenä. Citymarketit olivat kaupunkien laidoilla sijaitsevia automarketeja, Anttilat taas sijaitsivat valtaosin kaupunkien keskustoissa. Silti päällekkäisyyksiä oli etenkin niillä paikkakunnilla, joissa ketjujen myymälät sijaitsivat lähekkäin, kuten Vantaan Myyrmannissa ja Helsingin Itäkeskuksessa.  Anttila-ketju Kodin1-sisustustavarataloineen tuli tiensä päähän 2010-luvun keskivaiheilla, minkä jälkeen Citymarket-ketju on ollut Keskon ainoa tavarataloketju.

2000-luku

Vuosituhannen vaihteessa Kesko uudisti hallintoaan niin, että kaupallisen toiminnan päätäntävalta siirrettiin K-kauppiasliiton ketjujohtokunnilta Keskon ketjuyksiköihin. Kauppiaat tekivät Keskon kanssa ketjusopimuksen, jonka mukaan heiltä perittiin ketjumaksu. Jotkut Citymarket-kauppiaat vastustivat uudistuksia, mutta ne toteutettiin silti. 2000-vuosikymmenen keskivaiheilla markkinointiviestinnässä alettiin korostaan kauppiaiden roolia.
K-citymarket Oy on valittu Great Place to Work Institute Finlandin ”Suomen parhaat työpaikat” -tutkimuksessa Suomen neljänneksi parhaaksi työpaikaksi vuosina 2008 ja 2009.

2010-luku

Kesko remontoi vuosina 2016-2018 kaikki Citymarketit. Yhdenmukaisuuden sijasta kukin myymälä räätälöitiin jossain määrin paikallisen markkinatilanteen ja asiakaskunnan mukaisiksi. Syynä oli muun muassa K-ryhmän S-ryhmää heikompi menestys 2010-luvun päivittäistavarakilpailussa.
Espanjalainen rekisterikilpi

Espanjan rekisterikilpijärjestelmä on valtakunnallinen. Se koostuu tällä hetkellä formaatista 1234 ABC.

1900–1971

Ensimmäinen järjestelmä oli aluekohtainen. Se koostui enintään kahdesta kirjaimesta ja enintään kuudesta numerosta. (AB-123456). Kirjaimet muodostivat aluetunnuksen. Aluetunnus muodostui yleensä alueen nimen ensimmäisestä tai ensimmäisestä ja toisesta kirjaimesta. Joskus aluetunnus muodostui alueen pääkaupungin nimen alkukirjaimista, kuten Álavan VI, joka tarkoitti Álavan pääkaupunkia Vitoriá-Gasteizia. Tämä järjestelmä loppui lokakuun alussa 1971, kun sekä Madrid (960985) että Barcelona (918387) olivat lähellä numeroa 999999.

1971–2000

Toinen järjestelmä oli edellisen tapaan aluekohtainen. Siinä käytettin enintään kahta kirjainta, aina neljää numeroa, ja enintään kolmea kirjainta.
(AB-1234-CDE). AB oli aluetunnus ja CDE oli aakkosittain juoksevat kirjaimet. Kaikkia muita kirjaimia käytettiin, paitsi Q:ta ja R:tä. Tämä järjestelmä loppui syyskuun puolivälissä 2000. Madridissa oli päästy silloin tunnukseen ZX ja Barcelonassa tunnukseen XG.

2000–

Kolmas ja nykyinen järjestelmä on valtakunnallinen. Sen ensimmäinen tunnus oli 0000 BBB. Se käyttää kirjaimia B, C, D, F, G, H, J, K, L, M, N, P, R, S, T, V, W, X, Y ja Z. Vuoden 2018 lopussa oli päästy aakkosissa ainakin kirjainyhdistelmään KSR.
Mohammad Khatami

Hojjat ol-Eslam Seyyed Mohammad Khatami (pers. ‏حجت‌الاسلام سید محمد خاتمی‎; s. 29. syyskuuta 1943, Ardakan)
on Iranin entinen presidentti. Hän oli presidenttinä vuosina 1997–2005. Hänen seuraajakseen tuli Mahmud Ahmadinejad. Khatamia on tyypillisesti luonnehdittu uudistusmieliseksi, mutta hänen politiikkansa kaatui hänen presidenttikaudellaan lähes aina vanhoillisten uskonnollisten vastustukseen.
Helmikuussa 2009 Khatami ilmoitti asettuvansa ehdolle seuraavan kesäkuun 2009 presidentinvaaleihin Ahmadinejadia vastaan.
Hän kuitenkin vetäytyi myöhemmin ehdokkuudesta ja asettui tukemaan Mir-Hossein Mousavia.
Angela Kovács

Angela Anna Margareta Kovács (s. 23. toukokuuta 1964 Uppsala) on ruotsalainen näyttelijä. Hän näytellyt etsivä Ann-Britt Höglundia Wallander-elokuvasarjassa sekä pääosaa Irene Huss -elokuvasarjassa. Hänen sukunimensä on peräisin hänen isältään, joka oli unkarilainen.
Edgar Cayce

Caycen lukemukset

Caycen istunnoissa läsnä olleiden mukaan Cayce ilmoitti saavansa yhteyden toisten ihmisten kehon sisälle sekä henkilöiden edellisten elämien tapahtumiin. Cayce käytti avustajaa kirjoittamaan muistiin näiden lukemuksiksi kutsuttujen hypnoosi-istuntojen aikana kertomansa hoito-ohjeet tai asiat, koska ei itse transsista herättyään muistanut puhumaansa. Caycen istuntoja kertyi noin 15 000.
Cayce, joka oli syvästi uskova kristitty ja pyhäkoulun opettaja, suhtautui aluksi kykynsä käyttöön epäilevästi. Hänen lähimmät ystävänsä saivat kuitenkin taivuteltua hänet jatkamaan lukemuksia, ja auttamisesta tulikin sittemmin Caycelle elämäntyö. Voidakseen kertoa sairauden syyn, Caycen ei väitetty tarvitsevan tietää sairastuneesta kuin pelkkä nimi ja osoite. Yleensä avun tarvitsijat lähettivätkin Caycelle pelkän kirjeen jossa kertoivat nimen, osoitteen sekä vaivan johon tarvitsivat apua.
Tieto Caycen toiminnasta laajeni ja yhteydenottoja tuli eri puolilta Yhdysvaltoja ja lopulta Euroopasta saakka. Kyseltäessä sairauksien perimmäisiä syitä Caycen puheessa alkoi esiintyä karmaan ja reinkarnaatioihin viittaavia mainintoja. Näissä lukemuksissa Cayce viittasi usein kysyjän edelliseen elämään Atlantiksella tai muinaisissa kulttuureissa. Toisen maailmansodan syttyminen lisäsi yhteydenottojen määrää entisestään.

Association for Research and Enlightenment

Yhdysvalloissa, Virginia Beachissa toimiva "Tutkimus- ja valistusyhdistys" A.R.E. (Association for Research and Enlightenment) on kansainvälisen Cayce-tiedotuksen keskus. Siellä säilytetään alkuperäisiä Caycen antamia lukemuksia, joita on numeroituna ja dokumentoituna yli 14 000 kappaletta. Alkuperäiset dokumentit ovat tutkijoiden käytettävissä. Nykyään Edgar Cayce -tiedotustoimintaa on yli 40 maassa.
Kotkan Ansioritarikunta

Kotkan Ansioritarikunta (saks. Verdienstorden vom Deutschen Adler) on saksalainen ritarikunta, joka perustettiin vuonna 1937.
Alun perin ritarikunta perustettiin kuusiluokkaisena, mutta se sai lopullisen luokkajakonsa ja sääntönsä vuonna 1943. Tässä yhteydessä siirryttiin seitsemänluokkaiseen jakoon. Lisäksi ritarikunnalla on kaksi mitaliluokkaa.
Kaksi suomalaista on saanut ritarikunnan korkeimman kunniamerkin, kultaisen suurristin (Großkreuz des Deutschen Adlerordens in Gold). Risto Rytille se myönnettiin 20.4.1942 ja marsalkka Mannerheimille hänen 75-vuotissyntymäpäivänään 4.6.1942.
Santi Cazorla

Ura

Cazorla sai jalkapallo-oppinsa Real Oviedossa, josta hän siirtyi 18-vuotiaana Villarrealiin. Espanjan pääsarjassa Primera Divisiónissa hän teki ensiesiintymisensä 30. marraskuuta 2003 ottelussa Deportivo de La Coruñaa vastaan. Seuraavilla kausilla hän pelasi joukkueensa mukana myös Uefa-cupia ja Mestarien liigaa.
Kesällä 2006 Cazorla myytiin Recreativoon, jossa pelatun erinomaisen kauden jälkeen Villarreal käytti hänen sopimuksessaan ollutta takaisinostopykälää ja hankki hänet takaisin riveihinsä. Kaudella 2007–2008 hän kuului Villarrealin runkopelaajiin, kun joukkue sijoittui historiallisesti Primera Divisiónin toiseksi ja varmisti suoran paikan Mestarien liigan lohkovaiheeseen. Kauden 2008–2009 keväällä Villarreal koki merkittävän takaiskun, kun joukkueen avainpelaajiin kuuluva Cazorla mursi oikean jalkansa Espanjan liigan ottelussa Almeríaa vastaan. Tarkemmat tutkimukset osoittivat, että Cazorla ei pystynyt enää osallistumaan joukkuen loppukauden otteluihin.
26. heinäkuuta 2011 Cazorla siirtyi kesän aikana kovia satsauksia tehneeseen Málagaan. Andalusialaisseura maksoi hänestä 21 miljoonan euron siirtokorvauksen.
Vuoden 2012 kesällä Cazorla allekirjoitti sopimuksen Lontoolaisseura Arsenalin kanssa. Yhtenä syynä lähtöön Espanjan pääsarjassa pelaavasta Malagasta oli seuran huono varallisuustilanne ja palkkojen viivästely. Siirtosumman on arvioitu olevan noin 16 miljoonaa puntaa. 
Cazorla kuului Arsenalin vakiomiehistöön siirrostaan lähtien: kolmen ensimmäisen valioliigakautensa aikana hän pelasi yhteensä 106 ottelua 114 mahdollisesta. Mestarien liigassa hän pelasi samalla aikavälillä 24 ottelua. Hän pelasi avauskokoonpanossa Arsenalin voittaessa FA Cupin loppuottelun 2014 ja 2015.
Cazorla loukkasi lokakuussa 2016 akillesjänteensä, eikä pelannut loppukaudella. Myös kausi 2017/18 jäi väliin.
Kesällä 2018 kuntoutunut Cazorla palasi Villarealiin.

Maajoukkue

Luis Aragonés valitsi Cazorlan Espanjan maajoukkueen kokoonpanoon kesän 2008 EM-kilpailuihin, joissa Espanja voitti mestaruuden. Ensiesiintymisensä maajoukkueessa hän teki kilpailuihin valmistaneessa harjoitusottelussa Perua vastaan 31. toukokuuta 2008. EM-kilpailuissa hän tuli vaihdosta kentälle viidessä ottelussa, mukaan lukien Saksaa vastaan käydyssä loppuottelussa, jossa hän pelasi viimeiset 24 minuuttia. Aikaisemmin hän oli pelannut Espanjan alle 21-vuotiaissa.
Cazorla voitti Euroopan-mestaruuden toistamiseen 2012. Hän pelasi Espanjan joukkueessa kahdessa ottelussa yhteensä 16 minuuttia. Hän pelasi kahdessa ottelussa myös MM-kilpailuissa 2014.
Opintotukiasiain keskuslautakunta

Vastuualueet

Opintotukiasiain keskuslautakunnalla on kolme pääasiallista tehtävää: vastiikkettoman opintorahan ja -tuen myöntäminen, opintolainan takaisinmaksut ja koti-irtaimistolainojen myöntäminen ja takaisinmaksut. Se tarkistaa, onko opintotuen hakijalla oikeus sen nostamiseen. Se myös tilittää opintorahan ja -lainan tuensaajalle ja vastaa opintolainojen takaisimaksusta.
Orjalaiva

Orjalaiva on orjakaupan harjoittamista varten erityisesti rakennettu ja varustettu kuljetusalus. Orjalaivat olivat yleensä nopeita, koska ihmislasti oli heikosti säilyvä, ja voimakkaasti aseistettuja, koska Afrikan rannikot, joilta ne hakivat lastinsa olivat yleensä monella tavoin vaarallisia: paikalliset asukkaat tai orjakaupan hankintaa pääasiassa hoitaneet arabit olivat liiankin kärkkäitä harjoittamaan omaan laskuunsa rantarosvousta.
Niissä - muista poiketen - oli yleensä jykevät välilaipiot hyvin teljettyine ovineen sekä asetelineitä kaikissa hyteissä, koska mahdollisena pidettiin että joku kookas jos voimakaskin orja saattoi päästä irti kahleistaan ja yrittää kapinointia.  
Viimeiset orjalaivat rakennettiin Napoleonin aikana; orjakauppa kiellettiin ensin Englannissa pääasiassa parlamentinjäsen William Wilberforcen pitkäaikaisen ja sitkeän kampanjoinnin tuloksena. Wilberforce voitti kamppailunsa saatuaan tuekseen entisen orjalaivurin, jyrkäksi orjuuden vastustajaksi kääntyneen pastori John Newsonin, joka käytti itsestään ilmaisua Entinen pakana ja irstailija, nykyisin Afrikan orjien palvelija.
Viimeiset olemassa olleet isot orjalaivat myytiin eri maiden laivastoille ja niistä tehtiin sotalaivoja, mihin käyttöön ne nopeutensa ja raskaan aseistuksensa vuoksi sopivatkin hyvin. Tilaville orjakansille mahtui lisäksi runsaasti merijalkaväkisotilaita, jotka purjelaivakaudella olivatkin välttämättömiä: paitsi maahyökkäyksissä ja vihollislaivojen miehittämiseen, sotilaat olivat useimmiten myös erittäin käyttökelpoinen miehistön jatke nimenomaan kannella tapahtuvassa laivan käsittelyssä.
Rundāles pils

Valtaistuinsali

Yksi linnan parhaiten säilyneistä osista on sen valtaistuinsali, jonka koristelu on peräisin vuodelta 1767. Sen kattomaalauksista ovat vastanneet Francesco Martini ja Carlo Zucci. Kattomaalaukset kuvastavat linnan rakennuttajan, herttua Ernst Johann Bironin hyviä ominaisuuksia. Kohokuvat salissa on stuccomestari Johann Michael Graffin käsialaa, ja niiden kultauksen on hoitanut Johann Endress. Salin valtaistuin on aikojen saatossa hävinnyt. Alkuperäinen parkettilattia puolestaan on edelleen paikoillaan.